અગસ્ત્યે લગ્ન ન કરવાનો ઈરાદો કરી લાંબા સમય સુધી બ્રહ્મચર્ય પાળ્યું હતું. એક વખત સ્વપ્નમાં તેમણે તેમના પિતૃઓને એક ખાડામાં ઊંધે મસ્તકે લટકતા જોયા. અગસ્ત્ય ઋષિએ તેમને તેમની આવી દશાનું કારણ પૂછ્યું. પિતૃઓએ કહ્યું કે, ‘જો તું લગ્ન કરીને સંતાન ઉત્પન્ન કરે તો અમે આ યાતનામાંથી છૂટીએ.’ અગસ્ત્યે ઘણી તપાસ કરી, પરંતુ તેમને અનુરૂપ કોઈ કન્યા તેમના જોવામાં આવી નહીં. તે સમયે વિદર્ભ દેશના રાજા પુત્રની ઈચ્છાથી તપ કરતા હતા. અગસ્ત્ય ઋષિએ પોતાના તપોબળ વડે સંકલ્પ કર્યો કે તેની સ્ત્રીને એક કન્યા ઉત્પન્ન થાઓ. વિદર્ભ રાજની સ્ત્રીના ઉદરે કન્યાનો ગર્ભ રહ્યો. રાજાએ પુત્ર ઉત્પન્ન થવા ધાર્યો હતો, છતાં પુત્રી ઉત્પન્ન થઈ ! પોતાની ધારણા (મુદ્રા) નો લોપ થયો તેથી તેમણે તે કન્યાનું નામ લોપામુદ્રા રાખ્યું. રાજાએ સ્વયંવરમાં લોપામુદ્રાને અગસ્ત્ય ઋષિ સાથે પરણાવ્યાં. ત્યાર બાદ અગસ્ત્ય હરિદ્વાર ક્ષેત્રમાં પોતાની પત્ની સાથે ઘોર તપશ્વર્યા કરવા લાગ્યા.